|  |  |
| --- | --- |
| **Pwyllgor:**  **Pwyllgor Gweithredol** | |
| Dyddiad y cyfarfod: | **23 Mehefin 2021** |
| Pwnc yr Adroddiad: | **Cynnig i ymgynghori ar gynnydd yng nghapasiti Ysgol Arbennig Pen y Cwm** |
| Deiliad y Portffolio: | **Portffolio Addysg a Dysgu - Joanne Collins** |
| Cyflwynwyd yr Adroddiad gan: | **Cyfarwyddwr Corfforaethol Addysg - Lynn Phillips a Rheolwr Gwasanaeth - Trawsnewid Addysg a Newid Busnes – Claire Gardner** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Tîm Rheoli Cyfarwyddiaeth** | **Tîm Arweinyddiaeth Gorfforaethol** | **Deiliad Portffolio/**  **Cadeirydd** | **Pwyllgor Archwilio** | **Pwyllgor Gwasanaethau Democrataidd** | **Pwyllgor Craffu** | **Pwyllgor Gweithredol** | **Cyngor** | **Arall**  **(noder)** |
| 15.6.21 | 17.6.21 |  |  |  |  | 23.6.21 |  |  |

*\*I’w gwblhau gan y Tîm Perfformiad a Democrataidd*

|  |  |
| --- | --- |
| 1. | **Diben yr Adroddiad** |
| 1.1  1.2 | Diben yr adroddiad yw rhoi trosolwg manwl o’r ymgynghoriad statudol a gynhaliwyd gan Addysg yng nghyswllt y cynnig i ymestyn capasiti Ysgol Arbennig Pen y Cwm. Mae’r adroddiad yn rhoi trosolwg o:   * methodoleg yr ymgynghoriad; * proses a’r ymgynghoriad; a * chanlyniadau’r ymgynghoriad yn cynnwys themâu allweddol a ddaeth i’r amlwg o’r ymatebion a gafwyd.   Gofynnir am benderfyniad gan y Pwyllgor Gweithredol yn unol â’r cynnig i symud ymlaen i ganlyniad ymgynghoriad Hysbysiad Statudol. |
| 2. | **Cwmpas a Chefndir** |
| 2.1  2.2  2.3  2.4  2.5  2.6  2.7  2.8  2.9  2.10  2.11  2.12  2.13  2.14  2.15  2.16  2.17  2.18  2.19  2.20  2.21  2.22  2.23 | **Proses a Methodoleg yr Ymgynghoriad**  Mae cod Trefniadaeth Ysgolion Llywodraeth Cymru – ail rifyn (2018), yn dweud fod yn **rhaid** i gynigion gael eu cyhoeddi ar gyfer yr elfennau dilynol o ail-drefnu ysgolion:  1. agor ysgol a gynhelir (yn cynnwys ysgol arbennig)  2. cau ysgol a gynhelir (yn cynnwys ysgol arbennig);  3. gwneud newid a reoleiddir i ysgol a gynhelir; a  4. newid categori ysgol a gynhelir.  Felly, mae’n **rhaid** cynnal ymgynghoriad ffurfiol ar y cynnig i gynyddu capasiti Pen y Cwm gan fod y Cyngor yn cynnig cynyddu capasiti disgyblion gan dros 10% - o 120 i 175.  Cafodd yr ymgynghoriad ei gychwyn a’i gynnal drwy ddogfen ymgynghori ffurfiol ac arolwg ar-lein i gyd-fynd â hynny (gweler **Atodiad 1** ar gyfer y ddogfen ymgynghori), oedd yn cydymffurfio’n llawn gyda’r gofynion statudol a nodir yn y Cod a nodir uchod. Diben yr ymgynghoriad oedd sefydlu barn a sylwadau ymgyngoreion yng nghyswllt y cynnig, er mwyn llywio proses gwneud penderfyniadau gwleidyddol y Cyngor, ynghyd â’r camau nesaf sy’n gysylltiedig gyda’r cynnig. Yn unol â Chod Trefniadaeth Ysgolion Llywodraeth Cymru, mae angen i’r Awdurdod gyhoeddi adroddiad ymgynghori (o leiaf 2 wythnos cyn cyhoeddi hysbysiad statudol) sydd yn:   * crynhoi’r materion a godwyd gan ymgyngoreion; * ymateb i hyn drwy eglurhad, diwygiad i’r cynnig neu wrthod y materion o gonsyrn, gyda rhesymau i gefnogi hynny; * gosod ymateb llawn Estyn i’r ymgynghoriad; ac * ymateb i Estyn drwy eglurhad, diwygio’r cynnig neu wrthod y materion o gonsyrn, gyda rhesymau i gefnogi hynny.   Dechreuodd yr ymgynghoriad ffurfiol ddydd Llun 26 Ebrill 2021 pan gyhoeddwyd y ddogfen ymgynghori ffurfiol ar wefan y Cyngor. Daeth y broses i ben ganol nos ddydd Sul 6 Mehefin 2021. Gofynnwyd i ymgyngoreion roi eu barn, sylwadau ac adborth drwy un neu fwy o’r dulliau dilynol:   * mynychu sesiwn rithiol neu wyneb i wyneb a drefnwyd ymlaen llaw; * cwblhau arolwg ar-lein; a/neu * mewn ysgrifen drwy gyfeiriad e-bost Ysgolion r 21ain Ganrif.   Targedodd y Cyngor ymgyngoreion yn ôl cyfarwyddyd Cod Trefniadaeth Ysgolion Llywodraeth Cymru (gweler **Atodiad 2** i gael rhestr gynhwysfawr o ymgyngoreion yr anfonwyd y dogfennau angenrheidiol atynt). Dosbarthwyd llythyrau electronig at:   * holl ysgolion Blaenau Gwent i staff, rhieni a disgyblion; * pob Corff Llywodraethu drwy’r Gwasanaeth Cyflawni Addysg; ac * ymgyngoreion eraill fel y manylir yn Atodiad 2.   Derbyniwyd cyfanswm o 20 ymateb ffurfiol drwy lythyr, e-bost neu arolwg.  **Trosolwg o Ymgysylltu â’r Cyhoedd**  Oherwydd cyfyngiadau COVID-19, roedd ymgysylltu uniongyrchol â’r cyhoedd o fewn y grŵp yr effeithiwyd arnynt yn gyfyngedig ac yn dod o fewn Asesiad Risg Diogel o ran COVID. Fodd bynnag, dywedodd y ddogfen ymgynghori pe byddai unigolion neu grwpiau yn dymuno ymgysylltu gyda swyddogion i drafod y cynnig, y gellid trefnu sesiwn neu alwad ffôn. Y tro hwn, ni dderbyniwyd unrhyw geisiadau gan y cyhoedd a/neu ymgyngoreion allweddol eraill yn ychwanegol at y sesiynau a drefnwyd ymlaen llaw. Ni dderbyniwyd ychwaith unrhyw ymholiadau ffôn yn ymwneud â’r ymgynghoriad. Roedd gan Addysg 7 sesiwn a gynlluniwyd ymlaen llaw gydag ymgyngoreion allweddol (yn cynnwys y rhai y mae’r cynnig yn effeithio’n uniongyrchol arnynt). Mynychwyd y sesiynau hyn gan 66 o ymgyngoreion (mae mwy o wybodaeth ar gael yn **Atodiad 3).** Yn ystod y sesiynau a nodir uchod, gofynnwyd cyfres o gwestiynau a gafodd eu hateb gan swyddogion y Cyngor. Mae trosolwg manwl o’r cwestiynau a ofynnwyd ac ymatebion y Cyngor ar gael yn **Atodiad 4.**  **Trosolwg o Ymatebion Ysgrifenedig**  Derbyniodd y Cyngor gyfanswm o 9 ymateb drwy e-bost, 7 ohonynt yn cefnogi’r cynng, 1 ddim yn cefnogi’r cynnig fel y’i cyflwynwyd yn y ddogfen ymgynghori ac yn olaf, yr ymateb gan Estyn yn sôn am yr angen am fwy o wybodaeth, a gafodd ei drin o fewn adran 2.21 islaw. Mae cofnod o’r ohebiaeth wedi’i golygu yn **Atodiad 5.** Ni dderbyniwyd unrhyw ddeisebau.  Derbyniodd y Cyngor gyfanswm o 11 ymateb i’r arolwg, ac mae trosolwg ohonynt yn **Atodiad 6.** Fodd bynnag, mae’r data islaw’n rhoi trosolwg o ddeilliannau’r ohebiaeth yn nhermau lefel y gefnogaeth ar gyfer y cynnig:   * Cefnogi’r cynnig yn llawn - 9 (82%) * Cefnogi’r cynnig yn rhannol - 1 (9%) * Dim yn cefnogi’r cynllun - 1 (9%)   Rhoddodd 10 (90%) ymateb sylwadau ychwanegol yn ymwneud â’r cynllun gyda 1 (10%) ymatebydd yn dewis peidio rhoi sylwadau, gan ddewis dim ond dangos y cynnig oedd orau ganddynt. Mynegodd 11 ymatebydd gefnogaeth i’r cynnig, a chaiff y rhaniad yn nhermau cynrychiolaeth ar gyfer yr ymgyngoreion hyn ei nodi islaw:   * 1 preswylydd lleol * 2 rhiant * 4 aelod o staff ysgol (yn cynrychioli staff addysgu a hefyd staff heb fod yn addysgu) * 1 cynrychiolydd Gwasanaethau Cymdeithasol * 1 cynrychiolydd Undeb Llafur * 2 heb nodi pa sector neu sefydliad a gynrychiolent.   **Ymgysylltu ar y Cyfryngau Cymdeithasol**  Gallodd y tîm Cyfathrebu Corfforaethol sefydlu cysylltiadau ar y cyfryngau cymdeithasol ac ymgysylltu gyda negeseuon am yr ymgynghoriad, a rhoddir crynodeb islaw (i gael mwy o wybodaeth gweler **Atodiad 8).**  Rhoddwyd cyfanswm o 20 neges Cyngor (allanol) ar Facebook a Twitter, a dengys asesiad ohonynt:   * Cyrhaeddiad Twitter o 121,000 * Cyrhaeddiad Facebook o 12,000 * (4) wedi hoffi ac (1) wedi aildrydaru ar Twitter * (58) yn hoffi a (15) yn caru ar Facebook.   **Dadansoddiad Themâu**  Defnyddiodd y tîm Trawsnewid Addysg fethodoleg dadansoddi themâu wrth asesu barn ymgyngoreion. Mae’r dull hwn yn un o’r rhai a ddefnyddir amlaf mewn ymchwil ansoddol a chaiff ei ddefnyddio i ddynodi patrymau sy’n dod i’r amlwg drwy set data h.y. themâu allweddol tebyg i iaith. Mae’r themâu a’r patrymau sy’n dod i’r amlwg yn bwysig i’r cwestiynau a ofynnir, wrth amlygu effaith y cynnig, fydd yn ei dro yn cefnogi’r Pwyllgor Gweithredol wrth wneud penderfyniad gwybodus ar sut i symud ymlaen. Mae’r broses hon yn un ddehongliadol; fodd bynnag, caiff risgiau dehongli eu lliniaru i raddau helaeth gan y cyflwyniad o’r holl ymatebion a gafwyd (gweler **Atodiadau 5, 6 ac 8** am drosolwg o’r holl sylwadau, barn ac ymatebion). Rhoddir manylion y prif themâu yn deillio o’r dadansoddiad ymatebion ynghyd â pha mor aml y codwyd pob un o’r themâu a nodir uchod yn **Atodiad 7.**  Y 3 prif thema oedd:   * Darpariaeth/cyfleusterau arbenigol – 17 * Cynnydd mewn galw– 16 * Effaith hirdymor –15   Mae’r themâu yn canoli am yr ymgyngoreion yn cadarnhau yr hyn a deimlent yn ystyriaethau ac agweddau pwysicaf y cynnig i’r Cyngor symud ymlaen â nhw.  Mewn blynyddoedd diweddar, mae ymgynghoriadau ar drefniadaeth ysgolion wedi derbyn cyfran uwch o ymatebion negyddol na chadarnhaol. Fodd bynnag, mae’n bwysig nodi i’r ymgynghoriad hwn dderbyn lefel uwch o gefnogaeth nag o her, gyda’r brif her yn canolbwyntio ar yr angen am ddarpariaeth ansawdd uchel cyson.  **Ymatebion Plant a Phobl Ifanc**  Cymerodd Ysgol Arbennig Pen y Cwm a thîm Polisi a Phartneriaethau y Cyngor ran yn y broses ymgynghori, er mwyn cefnogi ymgysylltiad plant a phobl ifanc. Cynhaliwyd sesiynau rhithiol gyda’r Fforwm Ieuenctid a hefyd Gyngor Ysgol Pen y Cwm.  **Ymatebion y Fforwm Ieuenctid:**   * *‘Mae hyn yn wirioneddol bwysig os oes angen y lleoedd hynny, gan y dylai’r plant hynny fanteisio o’r lleoedd hynny’.* * *‘Dylai’r bobl ifanc hynny gydag anghenion ychwanegol gael yr un cyfleoedd â phobl ifanc eraill i gael eu haddysg yn leol’.*   **Ymateb y Cyngor Ysgol**  Cyflwynwyd sesiwn gyda’r Cyngor Ysgol. Mynychodd 7 disgybl y sesiwn ac wedyn lenwi ffurflen werthuso, ac roedd pob un ohonynt yn gefnogol i’r cynnig. Roedd sylwadau gwerthusol y disgyblion yn cefnogi’r cynnig i gynyddu’r capasiti yn cynnwys:   * *‘Oherwydd y gallwn i wneud mwy o ffrindiau’* * *‘Cyffrous i fynd i ardal newydd’*   **Ymateb Estyn**  Derbyniwyd ymateb ffurfiol gan Estyn yn ystod y cyfnod ymgynghori oedd yn seiliedig ar y ddogfen ymgynghori. Mae’r ymateb llawn yn **Atodiad 5** (ymateb rhif 5). Dywedodd Estyn:  ‘*Mae’r cynigiwr wedi amlinellu sawl mantais allweddol i’r cynnig i ymestyn y capasiti yn Ysgol Arbennig Pen y Cwm o 120 i 175 lle, a fydd yn dod i rym o fis Medi 2021. Fodd bynnag, nid yw wedi dangos yn ddigon clir sut bydd y Cyngor yn ailfodelu’r amgylchedd dysgu presennol i greu gofodau ystafell ddosbarth ychwanegol a chyfleusterau cysylltiedig y bydd ansawdd y ddarpariaeth ar gyfer disgyblion presennol yn elwa arnynt yn llawn. Yn ein barn ni, nid yw’r cynnig yn darparu digon o wybodaeth i ni werthuso p’un a fydd safonau presennol yr addysg a’r ddarpariaeth yn yr ardal o leiaf yn cael eu cynnal neu’u gwella.*  **Ymateb y Cyngor:**  Mae’r Cyngor yn dymuno symud ymlaen â chynnig dau-ran, gyda’r cam cyntaf yn cynnwys ailfodelu mewnol ar safle’r ysgol bresennol, sydd hefyd yn cynnwys y cyn Ganolfan Plant Integredig, ystafell staff Ysgol Gynradd Ebwy Fawr a’r ardal bistro a gaiff ei rhannu, gyda’r diwethaf â defnydd cyfyngedig ar hyn o bryd. Nid yw’r gyn Ganolfan Plant Integredig sydd wedi’i lleoli ar lawr cyntaf Ysgol Pen y Cwm yn addas ar hyn o bryd wrth hwyluso cyflwyno addysgu a dysgu. Mae’r cynnig yn anelu i drawsnewid yr ardal hon yn safle Ôl-16, yn cynnwys ystafell gyffredin ac ardal sgiliau bywyd fydd yn ei dro yn rhyddhau gofod ystafell ddosbarth ychwanegol ar gyfer disgyblion uwchradd ar y llawr cyntaf. Yn ychwanegol, bwriedir i ystafell staff Ebwy Fawr a’r ardal bistro a gaiff ei rannu gael ei ddefnyddio gan Pen y Cwm i ategu’r ddarpariaeth Ôl 16, tra hefyd yn creu ardal fwy helaeth a neilltuol ar gyfer y nifer cynyddol o staff. Bydd yr ardal yn hwyluso’r Gymdeithas Rhieni ac Athrawon, ynghyd â chyfarfodydd mewnol ac allanol. Caiff ystafell staff Ebwy Fawr wedyn ei symud i ofod penodol sydd ar gael o fewn yr ysgol gynradd. Prif nod y gwaith ailfodelu fydd sicrhau y caiff y gofodau hyn eu trawsnewid a’u bod yn addas ar gyfer cyflwyno addysgu a dysgu.  Mae ardal bae dysgu llawr daear Pen y Cwm ar hyn o bryd yn ofod agored lle mae rhaglen gweithgareddau tebyg i therapi corfforol yn digwydd. Caiff yr ardal hon ei thrawsnewid i greu ystafelloedd dosbarth cynradd ychwanegol gyda’r gweithgareddau a gynhelir yn yr ardaloedd hyn yn cael eu hail-drefnu yng ngofod y neuadd a rennir. Gall defnydd ardaloedd arbenigol h.y. yr ystafell gwyddoniaeth a thechnoleg ailddechrau yn seiliedig ar amserlen, gan na chânt eu defnyddio mwyach ar gyfer dosbarthiadau neilltuol. Yn ychwanegol, caiff ardaloedd ategol, toiledau a chyfleusterau hylendid hefyd eu creu yn ac o amgylch y gofod ychwanegol. Caiff y gofod chwarae meddal ar y llawr cyntaf sydd ar hyn o bryd o fewn yr ardal y Ganolfan Plant Integredig ei symud i’r llawr daear i gefnogi ymgysylltu gyda’r cyfnod cynradd. Yn olaf, caiff cyfluniad presennol ystafelloedd ar y llawr cyntaf ei adolygu i greu gofod synhwyraidd mwy a chyfleusterau toiled addas. Bydd y rhaglen ailfodelu a gynigir yn creu’r gofodau ychwanegol sydd eu hangen, gan hefyd ail-osod defnydd a gaiff ei rannu o ardaloedd arbenigol a ddefnyddir ar hyn o bryd ar gyfer dosbarthiadau penodol.  Bydd ail gam y cynnig yn mynd rhagddo ar yr un amser, ac mae’n cynnwys dynodi opsiynau tymor canol i hirdymor i gefnogi twf cyson a datblygiad yr ysgol. Nod y cynnig yw mynd i’r afael â’r bylchau presennol mewn darpariaeth, tra’n cefnogi adsefydlu ardaloedd arbenigol ‘coll’ a chynllunio ar gyfer y tymor canol i’r hirdymor. Disgwylir felly y caiff safonau a gwella eu gwella, gan sicrhau’r buddion mwyaf posibl i ddysgwyr.  **Casgliad yr Ymgynghoriad**  I gloi, mae’r broses ymgynghori wedi dangos fod gan y cynnig gefnogaeth eang gan randdeiliaid allweddol. Mae ymgyngoreion a hefyd y Cyngor yn cydnabod yr angen i fynd i’r afael â gofynion capasiti tymor byr, tymor canol a hirdymor, tra’n sicrhau fod darpariaeth arbenigol yn parhau heb ei lleihau. Mae Addysg yn parhau yn ymroddedig i gyflenwi’r cynnig, ac felly hefyd Ysgol Arbennig Pen y Cwm. Bydd y dull gweithredu mewn dau gam yn cefnogi rheoli materion presennol yn effeithlon, gan alluogi’r Cyngor yr ysgol, a rhanddeiliaid eraill i ymgysylltu mewn datblygu datrysiad hirdymor effeithlon a chynaliadwy. |
| 3. | **Opsiynau ar gyfer Argymhelliad** |
|  | Mae 2 opsiwn sy’n gysylltiedig gyda’r ymgynghoriad, fel sy’n dilyn:   * **Opsiwn 1** – Bod y Pwyllgor Gweithredol yn ystyried ac yn derbyn yr adroddiad all-dro, dogfennau cysylltiedig a llwybr gweithredu, yn cynnwys symud ymlaen i Hysbysiad Statudol. * **Opsiwn 2** – Bod y Pwyllgor Gweithredol yn rhoi sylwadau yng nghyswllt gwelliannau y gellir eu gwneud yng nghyswllt y llwybr gweithredu arfaethedig, gan roi ystyriaeth i’r Cod Trefniadaeth Ysgolion (2018) a’r amserlen a sefydlwyd. |
| 4. | **Tystiolaeth o sut mae’r pwnc hwn yn cefnogi cyflawni Cynllun Corfforaethol / Cyfrifoldebau Statudol / Cynllun Llesiant Blaenau Gwent** |
| 4.1  4.2 | Yn unol â Chod Trefniadaeth Ysgolion Llywodraeth Cymru (2018), mae gofyniad statudol ar y Cyngor i gynnal ymgynghoriad statudol gyda phob parti sydd â diddordeb a’r rhai yr effeithir arnynt. Mae angen hyn oherwydd y bydd y cynnig yn gweld cynnydd yn nifer y disgyblion yn yr ysgol a fydd, ynghyd â’r cynnydd blaenorol mewn capasiti, yn cynyddu nifer y disgyblion gan 10% neu’r nifer berthnasol o ddisgyblion o’r fath (p’un bynnag sydd leiaf). Mae’r adran hon yn rhoi trosolwg o’r broses ymgynghori.  Mae addysg yn flaenoriaeth strategol o fewn y Cynllun Corfforaethol. Er mwyn galluogi pobl i gynyddu eu hannibyniaeth i’r eithaf, datblygu datrysiadau a chymryd rôl weithgar yn eu cymunedau, mae twf, datblygiad a chynaliadwyedd ein hysgolion arbennig yn angenrheidiol i ateb y galw. |
| 5.  5.1  5.1.2  5.1.3  5.1.4  5.1.5  5.1.6  5.17  5.1.8 | **Goblygiadau Pob Opsiwn**    **Effaith ar y Gyllideb**  Mae goblygiadau cost cyfalaf yn gysylltiedig gyda’r cynnig hwn ar gyfer y Cyngor, sydd tua £250,000. Caiff hyn ei dalu o fewn y grant Cynhaliaeth Cyfalaf a chyllid Grant Anghenion Dysgu Ychwanegol Llywodraeth Cymru, felly nid oes unrhyw oblygiadau pwysau cost ar gyfer Rhaglen Gyfalaf y Cyngor.  Caiff Ysgol Arbennig Pen y Cwm ei chyllido yn unol â pholisi Cyllid Teg Cyngor Blaenau Gwent a bydd yn derbyn adnoddau ar yr un sail ag unrhyw ysgol arall o fewn Blaenau Gwent, yn seiliedig ar nifer y disgyblion ac arwynebedd adeilad yr ysgol. Yn Ebrill 2020/21 roedd cyllid disgyblion yn Ysgol Arbennig Pen y Cwm ar gyfer cyllid Uned Disgyblion Pwysedig o ran Oedran a Chategori yn £2,399,785 (ni chynhwysir ffactorau eraill o gyllid), mae’r ffigur hwn yn seiliedig ar y 141 disgybl ar y gofrestr. Yn seiliedig ar gost cyfartalog disgyblion o £16,925, bydd costau cyllid AWPU/categori ar gyfer 175 disgybl tua £2.9 miliwn, sy’n cynnydd o £575,450 – pe byddai pob lle yn cael eu dyrannu’n llawn.  Mae Pen y Cwm yn sicrhau incwm o fwy na £522,259, fel canlyniad i’r 19 lleoliad Allan o’r Sir ar gyfer dysgwyr a gaiff eu haddysgu o fewn Blaenau Gwent, tra’n byw mewn ardal Awdurdod Lleol eraill.  Ar hyn o bryd mae gan Flaenau Gwent 20 o ddisgyblion ADY sy’n cael eu haddysgu tu allan i’r Awdurdod Lleol ar gost o £896,000. Pe byddai Ysgol Arbennig Pen y Cwm yn medru cynyddu capasiti, byddai cyfleoedd i ystyried gwneud darpariaeth addysg ar gyfer rhai o’r 20 disgybl yn ôl ym Mlaenau Gwent a fyddai’n cyfrannu at osgoi costau. Fodd bynnag, cydnabyddir mewn rhai achosion y bydd disgyblion yn parhau i dderbyn eu haddysg Allan o’r Sir yn unol â’u hanghenion arbenigol.  Caiff y gofyniad cyllido ychwanegol ei dalu o gyfuniad o:   * adnoddau presennol (o gronfa wrth gefn Cyllideb Ysgol Unigol); * cyllid Cyllideb Ysgol Unigol yn deillio o ostyngiadau disgyblion yn ysgolion prif ffrwd Cyngor Bwrdeistref Sirol Blaenau Gwent; * osgoi costau ar gyfer lleoliadau allan o’r Sir; a, * incwm a gaiff ei sicrhau o leoliadau Allan o’r Sir yn Ysgol Arbennig Pen y Cwm.   Cynigir y bydd ailfodelu’r adeilad yn digwydd o fewn ôl-troed presennol yr ysgol, felly ni ddisgwylir y bydd unrhyw gostau safle ychwanegol sylweddol. Bydd goblygiadau arweinyddiaeth, fodd bynnag bernir y bydd hyn yn gymharol fach yn seiliedig ar raddfeydd cyflog arweinyddiaeth sy’n adlewyrchu’r boblogaeth disgyblion.  Mae’r costau sy’n gysylltiedig gyda chludiant rhwng y cartref a’r ysgol yn cynyddu. Roedd y costau cludiant yn gysylltiedig gyda lleoliadau allan o’r Sir ar gyfer 2019/20 yn £134,000, tra bod y costau yn 2020/21 ac oherwydd Covid-19, tua £95,000. Roedd costau cludiant Ysgol Arbennig Pen y Cwm ar gyfer 2019/20 yn £278,990 gan godi i £292,000 ar gyfer blwyddyn academaidd 2020/21. Caiff y costau hyn eu hadolygu’n rheolaidd a gallant newid yn unol â lleoliad disgyblion. |
| 5.2  5.3  5.4 | ***Risg –*** Os na symudir ymlaen â’r cynnig, mae risg lleoliad a hefyd risg ariannol yn nhermau sicrhau darpariaeth addas allan o’r Sir ar gyfer dysgwyr.  ***Cyfreithiol*** *–* Yn unol â Chod Trefniadaeth Ysgolion Llywodraeth Cymru (2018), mae gofyniad statudol i’r Cyngor gynnal ymgynghoriad ffurfiol gyda’r rhai sydd â diddordeb a’r rhai yr effeithir arnynt.  ***Adnoddau Dynol*** *–* Nid oes unrhyw oblygiadau adnoddau dynol sylweddol yn deillio o’r cynnig. Bydd y cynnydd arfaethedig yn nifer y disgyblion yn golygu y bydd angen i Gorff Llywodraethu Ysgol Pen y Cwm gynllunio ar gyfer gofynion y gweithlu yn barod ar gyfer ehangu. Bydd Datblygu Sefydliadol yn rhoi cyngor, cefnogaeth ac arweiniad i’r Cyrff Llywodraethu ar gyfer cynllunio gweithlu a’r prosesau recriwtio dilynol. |
| 6. | **Tystiolaeth i Gefnogi** |
| 6.1  6.2  6.3  6.4 | ***Gwybodaeth a Data Perfformiad*** *–* Gweler y ddogfen Ymgynghori (**Atodiad 1**), ar gyfer y data perfformiad yn ymwneud â’r cynnig.  ***Canlyniad a ddisgwylir i’r cyhoedd*** *(****mae’r adran hon yn orfodol****) –* Gall y cyhoedd ddisgwyl proses ymgynghori deg a chyfartal, sy’n cydymffurfio’n llwyr gyda Chod Trefniadaeth Ysgolion (2018) Llywodraeth Cymru.  ***Ymgyfraniad*** *–* Mae ymgysylltu â rhanddeiliaid yn ffocws allweddol ym mhob cynnig trefniadaeth ysgolion. Cynhelir ymgynghoriad ar y cynnig yn unol â Chod Trefniadaeth Ysgolion (2018) Llywodraeth Cymru, a ddefnyddir wedyn i lywio prosesau gwneud penderfyniadau yn y dyfodol.  ***Meddwl am yr hirdymor*** *–* Mae’r ymgynghoriad yn rhoi manylion cynnig sy’n anelu sicrhau lleoedd addysg a chapasiti ychwanegol mewn Ysgol Arbennig yn unol â cheisiadau lleoliad a galw cysylltiedig yn y tymor canol i’r hirdymor, gan sicrhau twf cynaliadwy ar ddarpariaeth addysg arbenigol o fewn Blaenau Gwent. |
| 6.5  6.6  6.7  6.8 | ***Ffocws ataliol*** *–* Mae’r cynnig yn anelu mynd i’r afael â materion capasiti tymor canol, tra’n sicrhau cynaliadwyedd i gefnogi twf hirdymor yn unol â lleoliadau addysg arbenigol o fewn Blaenau Gwent.  ***Cydweithio/Gweithio partneriaeth*** *–* Cafodd y ddogfen ymgynghori, ynghyd â datblygiad y cynnig, ei ddatblygu ar y cyd gyda’r Tîm Cynhwysiant, Ysgol Arbennig Pen y Cwm, Cyllid a Gwasanaethau Cymunedol.  ***Integreiddio*** *–* Mae’r cynnig yn anelu i sicrhau integreiddiad ar gyfer disgyblion newydd a disgyblion presennol gan gefnogi twf a chynaliadwyedd darpariaeth.  ***Asesiad Sgrinio Effaith ar Gydraddoldeb –*** Cafodd Asesiad Sgrinio Effaith ar Gydraddoldeb ei lenwi yn unol â’r ymgynghoriad, a benderfynodd nad oes unrhyw effaith negyddol ar y nodweddion gwarchodedig. Mae’r cynnig yn hyrwyddo cyfle cyfartal o fewn Blaenau Gwent ar gyfer teuluoedd y mae eu plant angen darpariaeth arbenigol a bydd yn cael effaith gadarnhaol ar nodwedd warchodedig anabledd. |
| 7. | **Trefniadau Monitro** – Os bydd yr ymgynghori yn mynd rhagddo, bydd monitro helaeth yn unol â’r prosesau ymgynghori, ymatebion a chanlyniadau; a gaiff eu hateb, eu dadansoddi a’u cymryd drwy brosesau gwleidyddol y Cyngor. Yn ychwanegol, byddai’r prosiect yn cael ei sefydlu a’i reoli yn unol â Fframwaith Rheoli Prosiectau Corfforaethol Blaenau Gwent a methodoleg PRINCE 2. |

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 8. | **Dogfennau Cefndir / Dolenni Electronig**   |  |  | | --- | --- | | **Atodiad 1** Dogfen Ymgynghori |  | | **Atodiad 2** Rhestr Ymgyngoreion |  | | **Atodiad 3** Rhestr Sesiynau (yn cynnwys y nifer a gymerodd ran) |  | | **Atodiad 4** Cwestiynau Ymgyngoreion ac Atebion y Cyngor |  | | **Atodiad 5** Cofnod Gohebiaeth wedi’i Golygu |  | | **Atodiad 6** Trosolwg Arolwg Ar-lein |  | | **Atodiad 7** Dadansoddiad Themâu |  | | **Atodiad 8** Barn a Sylwadau a roddwyd ar y Cyfryngau Cymdeithasol |  | |